ส.ส. นำปัญหาภัยแล้งหลายพื้นที่และปัญหาด้านคมนาคม เข้าหารือในที่ประชุมสภาผู้แทนราษฎร เพื่อขอให้หน่วยงานที่เกี่ยวข้องเร่งแก้ไข
ส.ส. นำปัญหาภัยแล้งหลายพื้นที่ขาดแคลนน้ำอุปโภคบริโภค และปัญหาด้านคมนาคม เข้าหารือในที่ประชุมสภาผู้แทนราษฎร เพื่อขอให้หน่วยงานที่เกี่ยวข้องเร่งแก้ไขการประชุมสภาผู้แทนราษฎร วันนี 15 สิงหาคม 2562 นายชวน หลีกภัย ประธานสภาผู้แทนราษฎร ทำหน้าที่ประธานการประชุม โดยก่อนเข้าสู่วาระการพิจารณาร่างข้อบังคับการประชุมสภาผู้แทนราษฎร พ.ศ. ... ประธานเปิดให้สมาชิกหารือปัญหาต่างๆ ในพื้นที่ ทั้งนี้ปัญหาที่สมาชิกหยิบยกเข้าหารือเพื่อให้หน่วยงานที่เกี่ยวข้องเร่งแก้ไขมีหลากหลายปัญหา โดยปัญหาที่สมาชิกหยิบยกหารือกันมากยังคงเป็นปัญหาการขาดแคลนน้ำอุปโภคบริโภค น้ำประปาไม่ได้คุณภาพ ขาดแคลนแหล่งกักเก็บน้ำ ปัญหาน้ำท้วมซ้ำซากที่เกิดในบริเวณก่อสร้าง น้ำท่วมขังเพราะไม่มีการขุดลอกท่อระบายน้ำและล้างท่อระบายน้ำที่ยังคงเกิดขึ้นอย่างต่อเนื่องและรอกระทรวงที่เกี่ยวข้องร่วมหารือเพื่อหาแนวทางแก้ไขต่อไป รวมถึงเสนอแนะผ่านไปยังกระทรวงทรัพยากรธรรมชาติและสิ่งแวดล้อม รวมถึงกระทรวงมหาดไทย เกี่ยวกับปัญหาการขออนุญาตขุดเจาะบ่อบาดาลในพื้นที่เพื่อบรรเทาความเดือดร้อนที่มีขั้นตอนยุ่งยากและล่าช้า จึงขอให้ปรับเปลี่ยนอำนาจการอนุญาตให้เป็นอำนาจการตัดสินใจของผู้ว่าราชการจังหวัด หรือองค์กรปกครองท้องถิ่น เพื่อให้การขออนุญาตและดำเนินการขุดเจาะได้อย่างรวดเร็ว นอกจากปัญหาข้างต้นแล้ว ส.ส.ในพื้นที่ต่างๆ ยังได้เปิดเผยถึงความเดือดร้อนของประชาชนอีกมากที่ต้องการให้ทุกภาคส่วนที่เกี่ยวข้องช่วยแก้ไข เช่น ปัญหาด้านคมนาคม โดยในหลายพื้นที่ยังคงประสบกับปัญหาถนนคับแคบ เป็นหลุมเป็นบ่อ มลภาวะจากถนนลูกรัง ไม่มีจุดกลับรถ ขาดแคลนสะพานข้ามแม่น้ำ ปัญหาไฟฟ้าส่องสว่างใช้งานไม่ได้ และปัญหาการแพร่ระบาดของยาเสพติด